(update 02 mai, 2018 12:19)Uber România avertizează şoferii parteneri că pot fi dezactivaţi permanent dacă au făcut un obicei din anularea curselor. Detalii în continuare

UPDATE

Reprezentanţii Uber România au revenit cu precizări privind situaţia şoferilor care anulează curse în mod repetat.

"Echipa de operaţiuni a Uber analizează constant datele generate prin aplicaţiile Uber şi identifică şoferii cu o rată ridicată de anulare a curselor. Aceştia sunt contactaţi telefonic şi informaţi că anularea în mod repetat a comenzilor nu este o practică agreată de companie. În cazurile în care comportamentul devine recurent, şoferii parteneri pot fi sancţionaţi cu dezactivarea temporară sau permanentă a contului", au avertizat reprezentanţii Uber România.

Într-un efort de transparenţă faţă de pasageri, Uber introducea în România, în urmă cu aproximativ trei luni, funcţionalitatea care permite afişarea în avans a preţului curselor.

În acelaşi timp, şoferii parteneri au câştigat posibilitatea de a vedea în aplicaţie, imediat după acceptarea comenzii, foaia de parcurs a cursei (distanţa şi destinaţia) şi preţul final.

Din datele Uber, comportamentul pasagerilor nu s-a schimbat în urma introducerii acestei funcţionalităţi. În tabăra şoferilor, însă, lucrurile stau altfel:

"Nu avem date care să arate o schimbare a comportamentului utilizatorilor de la introducerea upfront pricing (afişarea în avans a preţului curselor). Feedback-ul primit a fost unul preponderent bun - oamenii preferă să vadă tariful clar de la bun început.

Pe de altă parte, introducerea acestei funcţionalităţi a dus la o creştere a numărului de curse anulate din partea şoferilor parteneri. La Uber nu ar trebui să existe noţiunea de cursă prea lungă sau prea scurtă", a afirmat la solciitarea ECONOMICA.NET Alexandra Corolea, purtătorul de cuvânt al Uber România.

Reprezentanţii Uber România nu au făcut alte precizări privind eventuale măsuri concrete pe care le va lua compania pentru a remedia situaţia. "Echipa de operaţiuni Uber România lucrează mereu cu şoferii parteneri pentru a menţine standardele serviciului cât mai sus".

Anularea curselor de către şoferi, de multe ori aproape de expirarea timpului de aşteptare, poate contribui la creşterea tarifului dinamic calculat automat de aplicaţie în funcţie de cererea şi oferta dintr-o anumită zonă, ceea ce răsplăteşte tocmai comportamentul considerat inacceptabil de Uber.

Pe lângă preţul mai mare, pentru pasageri apare frustrarea de a aştepta o perioadă semnificativ mai lungă de timp pentru sosirea maşinii, cu diferite consecinţe de la o situaţie la alta: întârzieri la întâlniri, avioane pierdute şi aşa mai departe.

Cum paralelele cu taximetria au devenit inevitabile atunci când vorbim de aplicaţiile de ride sharing, merită remarcat că taximetriştii care acceptă o comandă şi nu se prezintă la adresă sunt sancţionaţi, de regulă, cu interdicţia de a mai lua comenzi pentru o perioadă de timp, de obicei de câteva ore.

Uber este liderul pieţei de ride sharing din Capitală, cu câteva mii de şoferi parteneri activi şi sute de mii de pasageri care au efectuat cel puţin o cursă, potrivit datelor companiei.

Principalul concurent direct al companiei americane este Taxify, o aplicaţie dezvoltată în Estonia.

loading...